Daarood ku fuuul Waa gabay ka mid ah gabayadii ay isdhaafsadeen Fakad iyo raggii la safnaa ee Ogaadeen iyo kuwii Isaaq 1980aadkii. Gabaygu wuu dheeryahay markuuse meel dambe marayo ayuu labakaclaynayaa oo uu isu rogoyaa geeraar. Wuxuu gabaygani jawaab toos ah u yahay mid uu tiriyey nin la yidhaahdo Dheeg oo Ciidagale ah. Gabaygaa wuxuu Dheeg ku leeyahay dalkaba annaggaa leh, Soomaali oo dhanna wuu jaa'ifaynayaa. Madaxdii Jamhuuriyadda maamulaysay kuwoodii ugu sarreeyey sida Maxamed Siyaad, Maxamed Cali Samatar iyo maamulkii Waqooyi Galbeed sida Salxaan iyo cid walba waxbuu saa ugu daadinayaa. Gabayga Dheeg waxaa kamid ahaa meerisyadan: Dir iyo Irir baanu nahay labada daamoode Dabatada faraha dheer leh iyo Diini iyo Boontu Meeshay kasoo dalabsadeen yeyga degi wayday. Haddaba Fakad ayaa gabaygan hoose ugu jawaabay.